На основу члана 108. став 1, члана 119. став 1. тачка 1. и члана 189. став 1. тачка 8. Закона о основама система образовања и васпитања („Службени гласник РС“бр. 88/2017), Школски одбор Основне школе "Трива Витасовић Лебарник" у Лаћарку на седници одржаној дана 27.03.2018. године доноси

**ПР А В И Л Н И К**

**О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА**

**I ОСНОВНЕ ОДРЕДБЕ**

Члан 1.

Правилником о мерама, начину и поступку заштите и безбедности ученика прописују се мере, начин и поступак заштите и безбедности ученика Основне школе „Трива Витасовић Лебарник“ у Лаћарку (у даљем тексту: Школа) за време боравка у Школи и за време извођења свих активности које организује Школа, начин њиховог спровођења и одговорност запослених и ученика за неизвршавање одредаба овог правилника.

Члан 2.

Средства за спровођење мера из члана 1. овог правилника обезбеђују се у буџету јединице локалне саамоуправе.

Члан 3.

Овим правилником обезбеђује се деци и ученицима право на заштиту и безбедност:

• у школској згради, и школском дворишту

• ван школске зграде и школског дворишта и на путу од куће до школе и од школе до куће – за време остваривања образовно-васпитног рада или других наставних и ваннаставних активности које организује Школа (нпр. излети, екскурзије, такмичења, обављање праксе и др.).

Члан 4.

Одељењски старешина, предметни наставници у обавези су да у свакодневном контакту са ученицима, а нарочито на часовима одељењског старешине, ученике упознају са опасностима са којима се могу суочити за време боравка у школи и извођења других активности које организује Школа, као и са начином понашања којима се те опасности могу избећи.

Члан 5.

Одредбе овог правилника дужни су да поштују сви запослени у школи, ученици, родитељи, односно старатељи деце и ученика и трећа лица када се налазе у школској згради, школском дворишту или на другом месту на којем се остварује образовно- васпитни рад или друга активност у организацији Школе.

Члан 6.

Неспровођење и непридржавање мера, начина и поступка заштите и безбедности од стране запослених, прописаних овим правилником, сматра се тежом повредом радних обавеза, за које се води дисциплински поступак, у складу са Законом. Дисциплинска одговорност запослених не искључује кривичну и материјалну одговорност.

Свесно непридржавање правила и мера безбедности од стране ученика, прописаних овим правилником, сматра се тежом повредом обавеза ученика за коју се води васпитно-дисциплински поступак, у складу са Законом.

Члан 7.

Запослени, родитељи односно други законски заступници и ученици обавезни су да директору, помоћнику директора, организатору наставе, дежурном наставнику или другом овлашћеном лицу пријаве сваку појаву за коју сумњају да би могла да угрози безбедност ученика.

Посебна обавеза директора и помоћника директора је да повремено, без претходне најаве, а најмање два пута месечно, проверава да ли се спроводе мере за остваривање заштите и безбедности ученика.

Неспровођење мера безбедности и заштите ученика, прописаних овим правилником, представља разлог за разрешење директора, у складу са Законом.

**II САРАДЊА СА ДРЖАВНИМ ОРГАНИМА И ОРГАНИМА ЛОКАЛНЕ САМОУПРАВЕ**

Члан 8.

Школа сарађује са државним органима, органима локалне самоуправе и другим субјектима и надлежним институцијама са којима је таква сарадња потребна у поступку обезбеђивања и спровођења мера утврђених овим правилником.

*Сарадња са Министарством просвете, науке и технолошког развоја*

Члан 9.

У саредњи са Министарством просвете, науке и технолошког развоја Школа се стара да сви облици васпитно-образовног рада теку без застоја и проблема, да свеукупни односи учесника наставног процеса буду такви да ученици Школе буду заштићени од свих облика дискриминације и насиља.

*Сарадња са органима локалне самоуправе*

Члан 10.

Уз помоћ надлежних служби органа локалне самоуправе надлежним за послове саобраћаја, Школа се стара да саобраћајна сигнализација у околини Школе буде

постављена на начин на који ће се обезбедити максимална безбедност ученика приликом доласка и одласка из Школе.

Школа сарађује са комуналним службама локалне самоуправе ради обезбеђења тротоара и уличног осветљења на прилазу школи, правилног размештања контејнера да не ометају улаз у школско двориште, санирања последица елементарних непогода и др.

*Сарадња са Министарством унутрашњих послова*

Члан 11.

У време ваннаставних активности везаних за Школу (екскурзије, такмичења и сл.), Школа је у обавези да благовремено пријави свако путовање ученика, како би радници МУП-а обавили преглед ангажованих аутобуса и старали се о безбедности ученика за време трајања путовања.

Дирекор школе је дужан да Полицијској управи у Сремској Митровици пријави одржавање такмичења и манифестација у Школи и школском дворишту најмање два дана пре одржавања.

*Сарадња са Центром за социјални рад*

Члан 12.

Педагошко-психолошка служба Школе, у сарадњи са одељењским старешинама, остварује увид у породичне и социјалне прилике ученика. Кад уочи промене у понашању и учењу ученика и у случају констатације да постоји недовољна брига и надзор у породици, обраћа се Центру за социјални рад општине са чије територије ученик долази, у циљу предузимања мера.

*Сарадња са родитељима*

Члан 13.

Одељенски старешина дужан је да води уредну документацију о ученицима која садржи: адресу, кућни број телефона и број мобилног телефона.

Уколико родитељи благовремено не обавесте Школу о разлогу изостанка ученика, одељенски старешина дужан је да успостави контакт са родитељима односно другим законским заступницима уколико ученик дуже од 2 дана не похађа наставу.

Одељенски старешина у сарадњи са педагошко психолошком службом школе дужан је да обавести родитеље ученика о променама које су уочене у понашању ученика, а које указују на могућност угрожавања здравља и безбедности ученика.

*Сарадња са Домом здравља*

Члан 14.

Овај вид сарадње се одвија у обезбеђивању услова како би се вршили систематски и други здравствени прегледи свих ученика.

**III ЗАШТИТА И БЕЗБЕДНОСТ У ШКОЛСКОЈ ЗГРАДИ**

**И ШКОЛСКОМ ДВОРИШТУ**

Члан 15.

За време трајања наставе и других активности стално су откључани главни и споредни улаз Школе, као капија која води у школско двориште.

Домар откључава главна улазна врата у школи у 6.00 часова. Домар проверава стање школских просторија и о томе обавештава директора, а у случају потребе предузима неопходне мере.

Члан 16.

Када се у Школи не изводи настава и друге активности, сва улазна врата су закључана.

Члан 17.

Понашање ученика пре, за време и после одржавања наставе и других активности у Школи, улаз и излаз из Школе, односи са другим ученицима и запосленима и друга права, обавезе и одговорности ученика које се односе на њихово понашање, уређени су Правилима понашања у Школи.

Члан 18.

Обавезе дежурних наставника, одељењских старешина и свих запослених, забрана пушења, уношења експлозивних материја и других опасних предмета уређени су Правилима понашања у Школи.

Члан 19.

Родитељима ученика није дозвољен улазак у учионице и кабинете Школе за време наставе.

Приликом доласка у Школу родитељи чекаају у простору који директор одреди за ту намену.

Члан 20.

Директор Школе може дозволити родитељу или старатељу, односно другом лицу које је одређено за личног пратиоца ученика, да присуствује настави и другим облицима образовно-васпитног рада.

Лице из става 1. овог члана је дужно да поштује упутства одељенског старешине и других наставника и да својим присуством не ремети одвијање образовно-васпитног рада.

*Заштита од болести и повреда*

Члан 21.

Наставници, односно друга лица која одреди директор школе задужени су за превентивну заштиту деце и ученика од физичких повреда.

Ова заштита подразумева да у свакој учионици, а у складуса индивидуалним особеностима ученика прилагоде услове у тој учионици; да су оштри предмети, као и други предмети који представљају опасност по ученика обезбеђени и да се налазе ван домашаја ученика; да се приликом одржавања чистоће у Школи ученици упозоравају на клизавост; да су прилази школи очишћени у случају снежних падавина и поледице; као и друге активности које имају за циљ превенцију физичких повреда.

Члан 22.

Ради остваривања заштите и безбедности ученика од болести и ширења заразе Школа:

1)стара се о уредности и чистоћи школских просторија и школског дворишта, у складу са санитарно-хигијенским прописима и мерама;

2)организује обављање прописаних периодичних систематских прегледа ученика;

3)поступа по мерама надлежних органа у складу са прописима у области здравства;

4)у случају промена код ученика које се односе на његово здравствено стање обавештава родитеље, предузима хитне мере уколико су неопходне и сарађује са надлежним здравственим институцијама.

5)предузим и друге мере у циљу остваривања заштите и безбедности иченик од болести и ширења заразе.

Члан 23.

Ради остваривања заштите и безбедности ученика од повреда Школа:

1)обезбеђује набавку и коришћење школског намештаја, наставних и других средстава који су безбедни за употребу и одговарају психофизичким својствима ученика;

2)примењује стандарде и нормативе који се односе на школски простор, број ученика у одељењу и друге услове за обављање делатности;

3)обезбеђује стални надзор наставника за време рада на уређајима или са предметима који могу изазвати повреду и употребу прописане заштитне опреме, као и за време извођења активности које представљају потенцијалну опасност за настанак повреде.

4)предузим и друге мере у циљу остваривања заштите и безбедности иченик од повреда.

Члан 24.

Комплет за прву помоћ налази се у зборници на месту које је доступно дежурним наставницима, као и у кабинету наставника физичког васптања и код домара.

Члан 25.

Обавеза родитеља, односно старатеља је да ученика, чије је здравствено стање такво да представља опасност по друге ученике и запослене, одведу на одговарајући здравствени преглед и не шаљу га на наставу и друге активности које организује Школа док не добије одговарајућу потврду лекара о здравственој способности.

*Заштита од пожара, поплаве, електричне струје, удара грома, елементарних непогода и других опасних појава*

Члан 26.

Ради остваривања заштите од пожара ученика и запослених у Школи се спроводе мере заштите од пожара предвиђене законом, одлукама јединице локалне самоуправе и других органа и општим актима Школе којима се уређују начин, поступак и мере у области противпожарне заштите.

Члан 27.

У циљу спровођења мера заштите од пожара Школа обезбеђује довољан број противпожарних апарата, обуку запослених за руковање њима и понашање у случају опасности и редовну контролу обучености запослених.

Члан 28.

Ради остваривања заштите од поплаве и изливања фекалија домар свакодневно проверава исправност водоводних и канализационих инсталација и предузима потребне мере у случају уочених промена које могу угрозити безбедност ученика и запослених у Школи.

Члан 29.

Сви запослени и ученици су обавезни да без одлагања обавесте домара, директора, помоћника директора или дежурног наставника о уоченим променама на водоводним и канализационим инсталацијама који могу угрозити безбедност ученика и запослених у Школи.

Члан 30.

Ради остваривања заштите и безбедности од електричне струје домар свакодневно проверава исправност електричних инсталација и предузима потребне мере у случају уочених промена које могу угрозити безбедност ученика и запослених у Школи.

Сви запослени и ученици су обавезни да без одлагањаа обавесте домара, директора, помоћника директора или дежурног наставника о уоченим променама на електричним инсталацијама које могу угрозити безбедност.

Члан 31.

Уређаји и други предмети који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по безбедност ученика.

Члан 32.

Ради остваривања заштите и безбедности од удара грома, Школа је у обавези да редовно проверава исправност громобранских инсталација од стране овлашћених организација и да поседује уредну документацију о томе.

Сви запослени и ученици обавезни су да без одлагања обавесте домара, директора или помоћника директора о уоченим променама на громобранским инсталацијама, које могу довести у питање њихово функционисање.

Члан 33.

Услучају елементарних непогода директор је дужан да обезбеди одговорно поступање које има за циљ најпре заштиту живота људи, а затим и заштиту имовине Школе.

Уовом поступању директор сарађује са органима јединице локалне самоуправе и другим надлежним органима и службама.

Члан 34.

Ради потпунијег праћења заштите и безбедности ученика и школске имовине користи се видео надзор.

**IV ЗАШТИТА И БЕЗБЕДНОСТ ВАН ШКОЛСКЕ ЗГРАДЕ И ШКОЛСКОГ ДВОРИШТА ЗА ВРЕМЕ ОСТВАРИВАЊА ОБРАЗОВНО-ВАСПИТНОГ РАДА И ДРУГИХ АКТИВНОСТИ КОЈЕ ОРГАНИЗУЈЕ ШКОЛА И НА ПУТУ ИЗМЕЂУ КУЋЕ И ШКОЛЕ**

Члан 35.

На остваривање заштите и безбедности ученика за време боравка на екскурзији, настави у природи, као и за време неке друге активности ван зграде Школе и школског дворишта, примењују се основне одредбе Правилника, а сходно се примењују његове одредбе о остваривању заштите и безбедности ученика у згради Школе и школском дворишту.

*Заштита за време извођења екскурзија и наставе у природи*

Члан 36.

Екскурзија и настава у природи као облици образовно-васпитног рада, изводе се у складу са школским програмом који је донет на основу одговарајућег важећег наставног плана и програма, годишњим планом рада школе и програмом за организовање екскурзије и наставе у природи.

Екскурзије и настава у природи се могу изводити након добијене сагласности Савета родитеља Школе.

Члан 37.

Приликом избора понуђача за извођење екскурзије и наставе у природи Школа ће посебну пажњу посветити његовој оспособљености за остваривање заштите и безбедности ученика за време активности које се организују.

Оспособљеност понуђача за остваривање заштите и безбедности односе се нарочито на:

1)поседовање одговарајуће лиценце за обављање делатности;

2)кадровску и техничку опремљеност за организовање путовања ученика;

3)кадровску и техничку опремљеност за остваривање заштите и безбедности ученика у објекту коме су смештени (физичко и техничко обезбеђење објекта, обезбеђена медицинска помоћ и сл.);

4)квалитет исхране ученика;

5)обавезно присуство лекара за време трајања путовања дужег од једног дана

6) испуњеност и других услова како би се остварила заштита и безбедност ученика.

.

Смештај ученика на екскурзији и настави у природи мора се обезбедити у објектима који испуњавају услове за извођење ових облика образовно- васпитног рада.

Уговор који се закључује за извођење екскурзије и наставе у природи мора да садржи посебне одредбе које се односе на предузимање мера заштите и безбедности ученика.

Члан 38.

Пре поласка на екскурзију у трајању дуже од једног дана и наставу у природи, ученици обавезно достављају здравствени лист надлежне здравствене установе који није старији од седам дана.

*Заштита и безбедност на путу између куће и школе*

Члан 39

Директор Школе је обавезан да сарађује са органима надлежним за безбедност саобраћаја и прати стање саобраћајне сигнализације на прилазима Школи.

Сваки запослени обавезан је да о уоченим недостацима на саобраћајној сигнализацији обавести директора или помоћника директора, који ће ради решавања проблема ступити у контакт с надлежним органима.

Члан 40

Школа пред надлежним органима покреће иницијативе ради побољшања безбедности у саобраћају на прилазима Школи (постављање „лежећих полицајаца“, семафора и других уређаја, организовање дежурства саобраћајних полицајаца и тако даље).

Члан 41

Заштита ученика у саобраћају обезбеђује се организовањем предавања саобраћајних стручњака, приказивањем филмова о саобраћају, разговором на часовима одељењске заједнице и родитељским састанцима.

**V ОБАВЕЗЕ ШКОЛЕ У ЗАШТИТИ ОД ДИСКРИМИНАЦИЈЕ, ЗЛОСТАВЉАЊА, ЗАНЕМАРИВАЊА И СТРАНАЧКОГ ОРГАНИЗОВАЊА И ДЕЛОВАЊА**

Члан 42.

Остваривању овог вида заштите и безбедности ученика служи поштовање одредаба Закона о основама система образовања и васпитања, Правилника о Протоколу поступања у установи у одговору на насиље, злостављање и занемаривање, Правила понашања у Школи и активности Тима за заштиту од насиља, злостављања и занемаривања.

Члан 42.

У школи су забрањене активности којима се угрожавају, омаловажавају, дискриминишу или издвајају ученици, запослени и друга лица, односно групе лица, по основу: расне, националне, етничке, језичке, верске или полне припадности, физичких и психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основама утврђеним законом којима се прописује забрана дискриминације.

Члан 43.

У Школи је забрањено: физичко, психичко, дигитално и социјално насиље; злостављање и занемаривање ученика; физичко кажњавање и вређање личности, односно сексуална злоупотреба ученика или запослених.

У Школи је забрањен сваки облик насиља и злостављања од стране ученика, његовог родитеља и других одраслих лица над наставником, васпитачем, стручним сарадником или другим запосленим. Због повреде ове забране против родитеља се покреће прекршајни, односно кривични поступак.

Школа ће одмах поднети пријаву наклежном органу ако се код ученика примете знаци насиља, злостављања или нзанемаривања, нарочито ако је то учињено од стране родитеља, односно другог законског заступника или трећег лица.

Члан 44.

Школа има Тим за заштиту деце и ученика од насиља злостављања и занемаривања.

Имена чланова Тима за заштиту деце и ученика од насиља поставља се на огласној табли Школе.

Члан 45.

Програм превенције насиља, злостављања и занемаривања и превенције других облика ризичног понашања саставни је део Годишњег плана рада Школе.

Члан 46.

Правилник о протоколу поступања у установи у одговору на насиље, злостављање и занемаривање („Сл. гласник РС“, бр. 30/10) и Правилник о ближим критеријумима за препознавање облика дискриминације од стране запосленог, детета, ученика или трећег лица у установи образовања и васпитања („Сл. гласник РС“, бр. 22/16) непосредно се примењују.

Члан 47.

У Школи није дозвољено страначко организовање и деловање и коришћење простора Школе у те сврхе.

**VI ОСИГУРАЊЕ УЧЕНИКА**

Члан 48.

Школа почетком сваке школске године упознаје родитеље са могућношћу осигурања ученика од последица несрећног случаја (незгоде) који се може евентуално десити и са условима под којима се врши осигурање.

Члан 49.

Школа ће упознати чланове Савета родитеља са понудама за осигурање које су приспеле. На основу мишљења Савета родитеља директор закључује уговор о осигурању ученика.

**VII ЗАВРШНЕ ОДРЕДБЕ**

Члан 50.

Овај Правилник ступа на снагу осмог дана од дана објављивања на огласној табли Школе.

Ступањем на снагу овог Правилника престаје да важи Правилник о мерама, начину и поступку заштите и безбедности ученика за време боравка у школи и свих активности које организује Основна школа Трива Витасовић Лебарник“ Лаћарак, дел.бр.788-5/6 од 23.12.2013.године

*Председник Школског одбора*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Драгица Вуколић

Правилник о мерама, начину и поступку заштите и безбедности ученика заведен је под дел.бројем 186-3/1 од 27.03.2018.године, а ступио је на снагу 06.04.2018. године.

Секретар школе, Весна Мрђеновић, с.р.